ธปท.แจงเงินนอกยังหากินในไทยไม่แตกตื่น
ธปท.ยันต่างชาติยังไม่ขนเงินลงทุนกลับ เงินเข้าไทย 7.5 หมื่นล้านเหรียญสหรัฐ
21 ต.ค. 2554

ธปท.ยันต่างชาติยังไม่ขนเงินลงทุนกลับ เงินเข้าไทย 7.5 หมื่นล้านเหรียญสหรัฐ 
ไหลออกแค่ 2,000 ล้านเหรียญสหรัฐ ยังทะลักเข้าเอเชียและไทย
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า เหตุการณ์ที่ตลาดหุ้นสหรัฐลดลงจากวิกฤตหนี้ในสหรัฐและยุโรป บวกกับสถานการณ์น้ำท่วมในไทยยังไม่มีผลให้เงินลงทุนมาจากต่างประเทศที่เข้ามาลงทุนอยู่ในไทยไหลออกเพราะตื่นตระหนกแต่อย่างใด คาดว่าเป็นผลจากบริษัทในตลาดยังมีกำไรที่ดี พื้นฐานเศรษฐกิจไทยยังแข็งแกร่ง 
ผู้ว่าการ ธปท. เชื่อว่านักลงทุนต่างชาติน่าจะอยู่ในไทยต่อไป สะท้อนได้จากเงินลงทุนจากต่างชาติที่เคยเข้ามาลงทุนในตลาดหุ้นไทย 7.5 หมื่นล้านเหรียญสหรัฐ ขนเงินออกไปเพียง 1,000-2,000 ล้านเหรียญสหรัฐเท่านั้น ยังเหลืออยู่ในไทยอีกมาก จึงไม่น่าห่วงเรื่องทุนต่างชาติจะไหลออก
“ตอนนี้เงินทุนต่างชาติที่มาในภูมิภาคเอเชียและไทยสุทธิยังไหลเข้า ยังเป็นบวก เพราะเมื่อสถานการณ์คลี่คลาย เศรษฐกิจไทยจะกลับมาฟื้นตัวได้ เพราะไทยยังเป็นแหล่งลงทุนที่น่าสนใจ ต่างชาติไม่น่าจะหนีหรือย้ายการผลิตง่ายๆ ตลาดพันธบัตรเงินทุนชาติก็ยังไหลเข้า เพราะผลตอบแทนในสหรัฐยังต่ำกว่าภูมิภาคเอเชียและไทย โดยพันธบัตรอายุ 10 ปี ของสหรัฐให้ผลตอบแทนเพียง 1.7% แต่ของไทยสูงกว่ามาก เงินยังเลือกเข้ามาในภูมิภาคเอเชียต่อไป” นายประสาร กล่าว
นางสุชาดา กิระกุล รองผู้ว่าการด้านเสถียรภาพการเงิน ธปท. กล่าวว่า ปัญหาน้ำท่วมไม่มีผลให้นักลงทุนต่างชาติในตลาดการเงินแตกตื่นหรือแห่ขนเงินทุนกลับ ขณะที่สภาพคล่องในระบบการเงินก็ไม่มีปัญหา แม้ว่าเศรษฐกิจไทยในไตรมาส 4 ปีนี้จะติดลบ เพราะภาคการผลิตหยุดชะงัก แต่หลังสถานการณ์คลี่คลายในระยะเวลาไม่นาน การบริโภคและการลงทุนจะกลับมาโตมากขึ้น
ทั้งนี้ ผลตอบแทนพันธบัตร 10 ปี ของไทยอยู่ที่ 3.7% ขณะที่ผลตอบแทนพันธบัตรอายุ 1-5 ปีเฉลี่ยอยู่ที่ 3.5% นักลงทุนต่างชาติจึงขนเงินมาลงทุนจำนวนมาก